અને એટલે તો આ ક્ષણે ભૂતપૂર્વ જ નહીં, અભૂતપૂર્વ એવાં ભારતનાં પ્રધાનમંત્રી શ્રીમતિ ઇન્દિરા ગાંધી સહજ ભાવે યાદ આવી ગયાં. મારી ભાણી ઉષ્માએ મને ઇન્દિરાજીના જીવન પર લખાયેલ પુસ્તક ‘ઇન્દિરા’ આપ્યું. આ પુસ્તકની માલિકી ઉષ્માની છે, પણ ઇન્દીરાજી પર અમારી માલિકી છે. ઇન્દિરાજી અમારા પ્રધાનમંત્રી હતાં. જોકે તે અમારા પર રાજ્ય કરતાં હતાં ત્યારે અમને બહુ નહોતાં ગમતાં, અમે ઇન્ફિરિઓરિટી કોપ્લેક્સથી પીડાતા. આજે તે નથી ત્યારે એ ભાવ સદંતર નીકળી ગયો છે, પણ એટલું યાદ છે કે તે અનન્યા હતાં. લેખિકા SAGRIKA GHOSE (સાગરિકા ઘોષ)ના મતે તે INDIA’S MOST POWERFUL MINISTER હતાં. તે નાનાં હતાં ત્યારે પંડિત જવાહરલાલ નેહરુની એક ઓર્ડિનરી- ‘ઠીક મારા ભૈ’ જેવી દીકરી તરીકે ઓળખાતાં, પણ તે મોટાં થયાં બાદ, પંડિત જવાહરલાલને લોકો એક તેજસ્વી દીકરી ઇન્દિરાજીના પિતા લેખે ઇતિહાસમાં ઓળખે છે. લેખિકા સાગરિકના મતે હવે ગાંધીજી, ત્યાર બાદ શ્રીમતિ ઇન્દિરા ગાંધી અને છેલ્લે જવાહરલાલ નેહરુ એવો ક્રમ થઈ ગયો છે.